স্পেনের ভাষা
স্পেনের প্রায় তিন-চতুর্থাংশ লোকের মাতৃভাষা স্পেনীয় (español এস্পানিওল্‌ বা castellano কাস্তেইয়ানো)। এটি স্পেনের সরকারি ভাষা। এছাড়া বাস্ক প্রদেশগুলিতে বাস্ক ভাষা (euskara এউস্কারা), এবং কাতালুনিয়াতে (Catalunya) কাতালান (català কাতালা) প্রচলিত। কাতালা ভাষা স্পেনের প্রায় ২০% লোকের মাতৃভাষা। গালিথিয়াতে (Galicia গালিথ়িয়া) প্রচলিত গালিথীয় (galego গালেগো) প্রায় ৮% স্পেনীয় নাগরিকের মাতৃভাষা। এই তিনটি ভাষাকে আঞ্চলিক সরকারি ভাষার মর্যাদা দেওয়া হয়েছে। অন্যান্য ভাষার মধ্যে আছে আরাগোনীয় (aragonés আরাগোনেস্‌), আস্তুরীয় (asturianu আস্তুরিয়ানু) এবং এক্সত্রেমাদুরীয় ভাষা। এছাড়াও জিপসি বা রোমানিভাষী একটি বড় সম্প্রদায় আছে। আন্তর্জাতিক কর্মকাণ্ডে স্পেনীয়, ইংরেজি ও ফরাসি ভাষা ব্যবহার করা হয়।